
ŠIAULIŲ MIESTO SAVIVALDYBĖS ADMINISTRACIJOS
ŠVIETIMO SKYRIUS


SPRENDIMO „DĖL ŠIAULIŲ MIESTO SAVIVALDYBĖS APDOVANOJIMO
„METŲ MOKINYS“ SKYRIMO NUOSTATŲ PATVIRTINIMO“ PROJEKTO AIŠKINAMASIS RAŠTAS

2023-10-31
Šiauliai

Parengto sprendimo projekto tikslai ir uždaviniai. 
Sprendimo projekto tikslas – patvirtinti Šiaulių miesto savivaldybės (toliau – Savivaldybė) apdovanojimo „Metų mokinys“ skyrimo nuostatus (toliau – Nuostatai), kurie Savivaldybei sudarytų  galimybę išskirtinai skatinti  Šiaulių miesto 8 klasių  ir I–IV gimnazijos klasių mokinius (toliau – metų mokinys) garsinančius Šiaulių miesto vardą ir laimėjusius I vietas dalykinėse Šiaulių miesto mokinių olimpiadose, konkursuose, I–III vietas šalies, tarptautiniuose olimpiadų, konkursų etapuose pagal Lietuvos Respublikos švietimo, mokslo ir sporto ministro įsakymu patvirtintą, Lietuvos neformaliojo švietimo agentūros organizuojamų, Lietuvos mokinių dalykinių olimpiadų, konkursų ir kitų renginių grafiką. 
Dabartinis sprendimo projekte aptariamų klausimų reguliavimas.
Šiuo metu Savivaldybės metų mokiniai motyvuojami, skatinami Savivaldybės mero padėkomis ir smulkiomis dovanėlėmis kasmetiniame renginyje „Metų geriausieji“ bei kelialapiu į tikslinę gabių Šiaulių mokinių stovyklą. Kelerių metų duomenys demonstruoja, kad dėl įvairių priežasčių ne visi gabūs mokiniai pasinaudojo galimybe išvykti į tikslinę stovyklą.  
Patvirtinti Nuostatai suteiktų galimybę metų mokinius motyvuoti ir skatinti nauja forma – pinigine premija. Mokiniai turėtų platesnę pasirinkimo laisvę ir galėtų piniginę premiją naudoti savo nuožiūra.
Sprendimo projekte numatytos naujos teisinio reglamentavimo nuostatos.
Patvirtinus Nuostatus, 2024 m. renginyje „Metų geriausieji“ prognozuojama  apdovanoti mokinius, laimėjusius apie 70 pirmų vietų dalykinėse Šiaulių miesto mokinių olimpiadose, konkursuose ir apie 30 I–III vietų šalies, tarptautiniuose olimpiadų, konkursų  etapuose. 
Priėmus sprendimą, galimos pasekmės.
Priėmus sprendimą pasekmės teigiamos – bus patvirtinti Nuostatai, kurie reglamentuos naują metų mokinių skatinimo formą. 
Neigiamų pasekmių nenumatoma.
Priėmus sprendimą, keičiami ar pripažįstami negaliojančiais teisės aktai.
Priėmus sprendimą, Vaikų vasaros stovyklų organizavimo ir finansavimo tvarkos apraše ir vaikų vasaros stovyklų konkurso ir stovyklų programų vertinimo nuostatuose, patvirtintuose Savivaldybės mero potvarkiu, bus panaikinta nuostata dėl tikslinės gabių Šiaulių miesto 8 ir I–III gimnazijos klasių mokinių dalykinių Šiaulių miesto olimpiadų ir konkursų prizininkų stovyklos organizavimo.
Sprendimui įgyvendinti reikalingi priimti papildomi teisės aktai. 
Savivaldybės mero potvarkiu metų mokiniams bus paskirta 100 eurų dydžio premija už kiekvieną laimėtą I vietą dalykinėse Šiaulių miesto mokinių olimpiadose, konkursuose, I–III vietas šalies, tarptautiniuose etapuose. 
Sprendimui įgyvendinti reikalingos lėšos. 
10 000 eurų Savivaldybės biudžeto lėšų   piniginėms premijoms bus numatyta Savivaldybės veiklos plano 08 programos „Švietimo prieinamumo ir kokybės užtikrinimo programos“ priemonėje „Atstovauti miestui, pristatyti švietimo veiklą, organizuoti renginius“. 
Sprendimo projekto antikorupcinis vertinimas.
Vadovaujantis Teisės aktų ar jų projektų antikorupcinio vertinimo metodika, parengta sprendimo projekto antikorupcinio vertinimo pažyma. 
Sprendimo projektą parengė Šiaulių miesto savivaldybės administracijos Švietimo skyrius. Tiesioginis rengėjas – Švietimo skyriaus vyriausioji specialistė Daiva Vaičiulienė, tel. 50 95 81. Projekto iniciatorius – Švietimo skyrius.

